

**შავი ზღვის საერთაშორისო უნივერსიტეტის**

**საბაკალავრო ნაშრომის მომზადების, დაცვისა და შეფასების წესი**

ქ. თბილისი

2024

# **მუხლი 1. ზოგადი დებულებანი**

* 1. წინამდებარე დებულება არეგულირებს შპს „შავი ზღვის საერთაშორისო უნივერსიტეტის“ (შემდგომში – „უნივერსიტეტი“) სტუდენტის საბაკალავრო ნაშრომის მომზადების, დაცვისა და შეფასების წესს.
	2. საბაკალავრო ნაშრომის მიზანია სწავლის პროცესში მიღებული ცოდნის სისტემატიზაცია – დარგობრივი ცოდნის, კვლევითი, შემოქმედებითი თუ პრაქტიკული უნარ-ჩვევების გამოვლენა.
	3. საბაკალავრო ნაშრომში უნდა აისახოს სწავლის პერიოდში შეძენილი თეორიული თუ პრაქტიკული ცოდნა. სტუდენტმა უნდა შეძლოს საბაკალავრო ნაშრომში დარგისთვის დამახასიათებელი მეთოდების გამოყენება.

# **მუხლი 2. ტერმინთა განმარტებები**

* 1. პროგრამა – საბაკალავრო საგანმანათლებლო პროგრამა, რომელიც მოიცავს საბაკალავრო ნაშრომს, როგორც სავალდებულო/არჩევით სასწავლო კომპონენტს;
	2. საბაკალავრო ნაშრომი – საბაკალავრო საგანმანათლებლო პროგრამის მიერ განსაზღვრული სასწავლო კომპონენტი, რომელიც მოიცავს კვლევითი/პრაქტიკული ხასიათის პროექტის მომზადებასა და დაცვას;
	3. ხელმძღვანელი – საბაკალავრო ნაშრომის ხელმძღვანელი შესაძლებელია იყოს შავი ზღვის საერთაშორისო უნივერსიტეტის აკადემიური პერსონალი ან მოწვეული ლექტორი;
	4. თანახელმძღვანელი – საბაკალავრო ნაშრომის თანახელმძღვანელი შესაძლებელია იყოს შესაბამისი დარგის სპეციალისტი.

# **მუხლი 3. საბაკალავრო ნაშრომის სათაურისა და ხელმძღვანელის დამტკიცება**

3.1. საბაკალავრო ნაშრომის შესრულებას ადმინისტრირებას უწევს პროგრამის ხელმძღვანელი.

3.2. სკოლის საბაკალავრო პროგრამის ადმინისტრაციული დირექტორი უზრუნველყოფს სტუდენტის საბაკალავრო ნაშრომის განაცხადის გაფორმებას, სადაც მიეთითება თემის სათაური, ნაშრომის მოკლე აღწერა, ხელმძღვანელის და სტუდენტის სახელი, გვარი, ხელმძღვანელის აკადემიური თანამდებობა, თარიღი, ხელმომწერი პირები: ხელმძღვანელი, სტუდენტი.

3.3. საბაკალავრო ნაშრომის სათაურსა და ხელმძღვანელს, სემესტრის დასაწყისში, პროგრამის ხელმძღვანელის წარდგინებით, ამტკიცებს სკოლის საბჭო. თუ სკოლის საბჭოს ესწრება შესაბამისი მიმართულების არაუმეტეს 1 (ერთი) დარგის სპეციალისტი, სკოლის საბჭო უფლებამოსილია დამატებით ხმის უფლებით მოიწვიოს შესაბამისი დარგის სულ მცირე 1 (ერთი) დარგის სპეციალისტი.

* 1. საბაკალავრო ნაშრომის სათაური შესაძლებელია შესწორებულ იქნას მისი დამტკიცებიდან 2 (ორი) თვის განმავლობაში. შესწორებული სათაური მტკიცდება იმავე პროცედურით, რა პროცედურითაც თავდაპირველად იქნა დამტკიცებული.
		1. ნაშრომის ხელმძღვანელის ფუნქციაა სტუდენტს დაეხმაროს თემის, მეთოდებისა და მეთოდოლოგიის შერჩევაში, სამოქმედო გეგმის შემუშავებასა და ლიტერატურის დამუშავებაში; გარკვეული პერიოდულობით შეამოწმოს სტუდენტის კვლევითი პროგრესი, მიუთითოს არსებულ ნაკლოვანებებზე და აჩვენოს გზები ამ ხარვეზების გამოსწორებისთვის.
		2. ნაშრომის ხელმძღვანელი ამზადებს დასკვნას, რომელიც უნდა მოიცავდეს: ნაშრომის დასახელებას, ავტორის ვინაობას, ნაშრომის მოკლე მიმოხილვას, ნაშრომის ძლიერი და სუსტი მხარეების აღნიშვნას შესაბამისი შენიშვნებისა და რეკომენდაციების მითითებით.
		3. ხელმძღვანელის დასკვნა უნდა შესრულდეს ქართულ ან ინგლისურ (პროგრამის სწავლების ენის მიხედვით) ენაზე ორთოგრაფიული, სტილისტური და გრამატიკული შეცდომების გარეშე, დადგენილი ფორმისა და წესის მიხედვით.
		4. დასკვნა უნდა იყოს მოწოდებული ნაბეჭდი სახით A4 ზომის ფურცლი, შრიფტი – “Sylfaen”, ზომა – 12, სათაურებისა და ქვესათაურების ზომა – 14-16, სტრიქონებს შორის მანძილი – 1.5, გვერდის ველები (ყველა მხრიდან) 2 სმ.
		5. დასკვნა უნდა დადასტურდეს ხელმძღვანელის ხელმოწერით.
		6. ხელმძღვანელს უფლება აქვს უარი განაცხადოს კონკრეტული ნაშრომის ხელმძღვანელობაზე როგორც საწყის ეტაპზე, ისე მუშაობის პროცესში, არაუგვიანეს ერთი თვის ინტერვალისა; ამ უკანასკნელის შემთხვევაში მან წერილობით, შესაბამისი არგუმენტებით, რეაგირებისთვის უნდა მიმართოს პროგრამის ხელმძღვანელს.

# **მუხლი 4. საბაკალავრო ნაშრომის თანახელმძღვანელი**

* 1. საბაკალავრო ნაშრომის შინაარსიდან გამომდინარე, სტუდენტის და/ან სკოლის საბჭოს ინიციატივით შესაძლოა დაინიშნოს თანახელმძღვანელი.
	2. თანახელმძღვანელს ამტკიცებს სკოლის საბჭო ნაშრომის სათაურის დამტკიცების ეტაპზე. ამასთან, საჭიროების შემთხვევაში, თანახელმძღვანელი შესაძლოა დაინიშნოს ნაშრომის სათაურის დამტკიცებიდან არაუგვიანეს 8 (რვა) კვირისა.

# **მუხლი 5. საბაკალავრო ნაშრომის მომზადების და გაფორმების წესი**

* 1. საბაკალავრო ნაშრომი უნდა ასახავდეს სტუდენტის ცოდნის დონეს, ინფორმაციის დამუშავებისა და დამოუკიდებლად მუშაობის უნარებს.
	2. საბაკალავრო ნაშრომი უნდა შესრულდეს ქართულ ან ინგლისურ ენაზე (პროგრამის სწავლების ენის მიხედვით) ორთოგრაფიული, სტილისტური და გრამატიკული შეცდომების გარეშე, დადგენილი ფორმისა და წესის მიხედვით.
	3. ქართულენოვანი პროგრამის საბაკალავრო ნაშრომი უნდა მომზადდეს ქართულ ენაზე (მაქსიმუმ 1-გვერდიანი რეზიუმე ქართულ და ინგლისურ ენებზე). ინგლისურენოვანი პროგრამის საბაკალავრო ნაშრომი უნდა მომზადდეს ინგლისურ ენაზე (მაქსიმუმ 1 გვერდიანი რეზიუმე ქართულ და ინგლისურ ენებზე).
	4. საბაკალავრო ნაშრომის ფორმატის მიმართ მოქმედებს შემდეგი ტექნიკური მოთხოვნები: მოცულობა –20-40 გვერდი. შრიფტი – Sylfaen (ქართულ ენაზე შესრულებული ნაშრომისთვის) / Times New Roman (ინგლისურ ენაზე შესრულებული ნაშრომისთვის), შრიფტის ზომა – 12, სტრიქონებს შორის დაშორება – 1.5, მარცხენა მინდორი – 3 სმ., მარჯვენა მინდორი 1.5 სმ., ზედა და ქვედა მინდვრები – 2.5 სმ. მითითებისა და ციტირების სტილი APA (თუ შესაბამისი პროგრამით/სილაბუსით სხვა რამ არ არის განსაზღვრული).
	5. საბაკალავრო ნაშრომის სტრუქტურაში უნდა იყოს გათვალისწინებული შემდეგი კომპონენტები:
		1. თავფურცელი – ნაშრომის პირველი გვერდი;
		2. სარჩევი;
		3. ანოტაცია – არაუმეტეს ერთი გვერდისა, რომელიც უნდა ასახავდეს საბაკალავრო ნაშრომის სტრუქტურას, მიზნებსა და მოკლე დასკვნას;
		4. შესავალი – ნაშრომის ზოგადი ნაწილი, რომელშიც უნდა აისახოს არჩეული თემის აქტუალობის დასაბუთება, მიზნები და დასმული ამოცანა (ამოცანები);
		5. საკვლევი საგანი და გამოყენებული მეთოდები (ექსპერიმენტული კვლევის შემთხვევაში);
		6. ტექსტის ძირითადი ნაწილი – შეიძლება დაიყოს თავებად და პარაგრაფებად; ნაშრომს შეიძლება დაერთოს სქემები, ცხრილები, ნახაზები რომელიც არ უნდა აღემატებოდეს ძირითადი ნაწილის 20%-ს;
		7. დასკვნა – უნდა ასახავდეს საბაკალავრო ნაშრომის შედეგებს;
		8. გამოყენებული ლიტერატურის ნუსხა – წარმოდგენილი უნდა იქნას ნაშრომის ბოლოს ანბანური თანმიმდევრობით. ჯერ გამოცემები ქართულ ენაზე, ხოლო შემდეგ – უცხოურ ენებზე.
	6. საბაკალავრო ნაშრომი კომისიას შეფასებისთვის წარედგინება სემესტრის ბოლოს.

# **მუხლი 6. საბაკალავრო ნაშრომის შეფასება**

# საბაკალავრო ნაშრომი შეფასებამდე გადის ტექნიკურ ექსპერტიზას პლაგიატის ამომცნობ სპეციალურ პროგრამაში (Turnitin), რომლის დასაშვებობის ზედა ზღვარი (დამთხვევის კოეფიციენტი) არ უნდა აღემატებოდეს 15 %-ს.

# საბაკალავრო ნაშრომის შეფასება ორკომპონენტიანია. ნაშრომის შუალედური შეფასების და დასკვნითი შეფასების კრიტერიუმები განსაზღვრულია №1-№2 დანართებში,რომელიც წინამდებარე წესის განუყოფელ ნაწილს წარმოადგენს.საბაკალავრო შეფასების განსხვავებული კრიტერიუმები შესაძლებელია განისაზღვროს შესაბამისი საგანმანათლებლო პროგრამის სილაბუსით.

* 1. შუალედური და დასკვნითი შეფასებების ჯამი 100 ქულის ტოლია.
	2. საბოლოო შეფასების მიზნებისთვის (კრედიტის მინიჭებისთვის) დასკვნითი შეფასების მიღება სავალდებულოა, რომელიც მიღებულად ითვლება, თუ სტუდენტმა გადალახა დასკვნითი შეფასებისთვის დადგენილი მინიმალური კომპეტენციის ზღვარი, რომელიც არ უნდა აღემატებოდეს დასკვნითი შეფასების 60%-ს.
	3. საბაკალავრო ნაშრომის სასწავლო კომპონენტი ჩაბარებულად ითვლება, თუ სტუდენტმა გადალახა შუალედური და დასკვნითი შეფასებებისთვის დადგენილი მინიმალური კომპეტენციის ზღვარი, რომელიც მის მიერ შუალედურ და დასკვნით შეფასებებში მიღებული ქულათა ჯამი არის არანაკლებ 51.
	4. შუალედური და დასკვნითი შეფასების კომპონენტები, შეფასების ფორმის მაქსიმალური ქულათა რაოდენობა, შეფასების კრიტერიუმები და შეფასების მინიმალური კომპეტენციის ზღვარი განსაზღვრულია საბაკალავრო ნაშრომის სილაბუსით.
	5. შეფასების სისტემა უშვებს:

ა) ხუთი სახის დადებით შეფასებას:

ა.ა) (A) ფრიადი – 91-100 ქულა.

ა.ბ) (B) ძალიან კარგი – 81-90 ქულა.

ა.გ) (C) კარგი – 71-80 ქულა.

ა.დ) (D) დამაკმაყოფილებელი – 61-70 ქულა.

ა. ე) (E) საკმარისი – 51-60 ქულა.

ბ) ორი სახის უარყოფით შეფასებას:

ბ.ა) თუ სტუდენტის შეფასება არის (FX) - მაქსიმალური შეფასების 41-50 ქულა, მას აქვს უფლება კიდევ ერთხელ დაიცვას საჯაროდ თავისი ნაშრომი იმავე სემესტრში, მაგრამ პირველი დაცვის შედეგების გამოცხადებიდან არაუადრეს 5 კალენდარული დღისა.

ბ.ბ) უარყოფითი შეფასების – (F) ჩაიჭრა- მაქსიმალური შეფასების 40 ქულა და ნაკლები ქულა,

6.8. საბაკალავრო ნაშრომი უარყოფითად იქნება შეფასებული თუ:

ა) დადგინდა აკადემიური კეთილსინდისიერების დარღვევის ფაქტი;

ბ) სტუდენტი არ გამოცხადდა საჯარო დაცვაზე (გარდა იმ შემთხვევისა, როცა გამოუცხადებლობა გამოწვეული იყო საპატიო მიზეზით. საპატიო მიზეზის არსებობის ფაქტი უნდა დასტურდებოდეს სკოლის საბჭოს გადაწყვეტილებით). საჯარო დაცვაზე საპატიო მიზეზით გამოუცხადებლობის შემთხვევაში, სტუდენტს იმავე სემესტრში ენიშნება საჯარო დაცვა;

გ) სტუდენტი შეეცადა შეფასება მიეღო ეთიკური ნორმების დარღვევის გზით.

6.9. შეფასებასთან დაკავშირებული ყველა სხვა საკითხი განისაზღვრება შესაბამისი სილაბუსით.

# **მუხლი 7. საბაკალავრო ნაშრომის დაცვის კომისია**

* 1. საბაკალავრო ნაშრომის დაცვა ხდება სკოლის საბჭოს მიერ პროგრამის ხელმძღვანელის წარდგენით დამტკიცებული კომისიის წინაშე. კომისია მტკიცდება ყოველსემესტრულად.
	2. კომისიის წევრი უნდა იყოს შავი ზღვის საერთაშორისო უნივერსიტეტის აკადემიური პერსონალი ან მოწვეული ლექტორი.
	3. კომისია შედგება შესაბამისი სპეციალობის/მიმართულების მინიმუმ 3 (სამი) და მაქსიმუმ 5 (ხუთი) წევრისგან. თუ ხელმძღვანელი ან/და თანახელმძღვანელი არის კომისიის წევრი, მას არ აქვს უფლება შეაფასოს სტუდენტი, რომელსაც იგი ხელმძღვანელობს.
	4. კომისიის თავმჯდომარე აირჩევა საბჭოს წევრების მიერ, საკუთარი წევრებისაგან. კომისიის მდივანი შესაძლოა იყოს სკოლის წარმომადგენელი, ხმის უფლების გარეშე.
	5. დაცვის ოქმს ხელს აწერს კომისიის თავმჯდომარე და მდივანი.

# **მუხლი 8. საბაკალავრო ნაშრომის დაცვის კომისიის თავმჯდომარისა და მდივნის ფუნქციები**

* 1. კომისიის თავმჯდომარის ფუნქციებია:
		1. ნაშრომის დაცვის პროცედურის წარმართვა;
		2. კომისიის წევრთა შეფასებების დაჯამება და საშუალო ქულის გამოყვანა.
	2. კომისიის მდივნის ფუნქციებია:
		1. საბაკალავრო ნაშრომის დაცვისთვის და დაცვის შემდგომ ყველა საჭირო პროცედურული და საორგანიზაციო მოქმედებების განხორციელება (მათ შორის იმ სტუდენტთა სიის მომზადება, რომლებმაც დაიცვეს საბაკალავრო ნაშრომი (სტუდენტთა სახელის, გვარის, თემის სათაურის, პროგრამის, ნაშრომის ხელმძღვანელის/თანახელმძღვანელის, დაცვის თარიღისა და სხვა საკითხების მითითებით) და იმ სტუდენტთა სიის მომზადება, რომლებმაც ვერ დაიცვეს საბაკალავრო ნაშრომი, (მიზეზისა და კომისიის შესაბამისი ოქმის მითითებით);
		2. კომისიის დასკვნის მომზადება ერთ ეგზემპლარად და სკოლის საბჭოსთვის წარდგენა.

# **მუხლი 9. საბაკალავრო ნაშრომის დაცვის პროცედურა**

* 1. საბაკალავრო ნაშრომის დაცვის პროცესის ორგანიზება (მათ შორის დროისა და ადგილის გამოცხადება) ხორციელდება სკოლის მიერ.
	2. დაცვას უნდა ესწრებოდეს კომისიის წევრთა არანაკლებ 2/3 (სულ მცირე 3 წევრი).
	3. საბაკალავრო ნაშრომის დაცვა მიმდინარეობს ზეპირად და საჯაროდ, პროგრამის განხორციელების ენაზე.
	4. პრეზენტაციისთვის გამოყოფილი დრო არ უნდა აჭარბებდეს 15 წუთს. პრეზენტაციის შემდეგ კომისიის წევრები უფლებამოსილები არიან საბაკალავრო პროგრამის სტუდენტს დაუსვან შეკითხვები.

**მუხლი 10. საბაკალავრო ნაშრომის შეფასების შედეგების გასაჩივრება**

10.1. სტუდენტი უფლებამოსილია შეფასება შედეგის გაცნობიდან 4 (ოთხი) კალენდარული დღის ვადაში გაასაჩივროს შესაბამისი სკოლისთვის განცხადებით მიმართვის გზით.

10.2 სტუდენტმა განცხადებაში უნდა მიუთითოს კონკრეტული საჭიროება და წარმოადგინოს შესაბამისი არგუმენტაცია.

10.3 განცხადებით სტუდენტი უფლებამოსილია მოითხოვოს:

ა) დაცვის რეგლამენტის გადახედვა ხელახალი შეფასების გარეშე

ბ) კვლევითი კომპონენტის ხელახალი შეფასება.

10.4. საჩივრის განხილვის წესი დაცვის რეგლამენტის გადახედვის მოთხოვნის შემთხვევაში:

10.4.1. დაცვის რეგლამენტის გადახედვის მოთხოვნის შემთხვევაში, სკოლის საბჭო უფლებამოსილია სტუდენტის საჩივარში მითითებული გარემოებებიდან გამომდინარე, მიიღოს გადაწყვეტილება დაცვის რეგლამენტის გადახედვა მოხდეს შემფასებლის ან 10.5 პუნქტის მიხედვით შექმნილი სააპელაციო კომისიის მიერ.

10.4.2. სააპელაციო კომისიის მიერ ხარვეზის გამოვლენის შემთხვევაში, კომპონენტი უბრუნდება სკოლის საბჭოს დასკვნასთან ერთად.

10.4.3. სკოლის საბჭო სააპელაციო კომისიის დასკვნის საფუძველზე უფლებამოსილია იმსჯელოს კვლევითი კომპონენტის ხელახალი შეფასების, შეფასების უცვლელად დატოვების, ან დაცვის ხელმეორედ ჩატარების შესახებ.

10.5. კომპონენტის ხელახალი შეფასების მოთხოვნის შემთხვევაში, სკოლის საბჭო ქმნის სააპელაციო კომისიას, რომელიც შედგება სულ მცირე 3 (სამი) წევრისაგან. სააპელაციო კომისია გადაწყვეტილებას იღებს ხმათა უმრავლესობით. კომისიის წევრი არ უნდა იყოს ნაშრომის ხელმძღვანელი, რეცენზენტი, ოპონენტი, ან თავდაპირველი დაცვის კომისიის წევრი.

10.6. საჩივრის განხილვის ზოგადი წესები:

10.6.1. კომისიას ეძლევა 15 (თხუთმეტი) სამუშაო დღე შეფასების განხორციელებისთვის.

10.6.2. შეფასების პროცესში კომისია ვალდებულია გაეცნოს პირველადი შეფასების დასაბუთებას, ასევე საჭიროების შემთხვევაში მოისმინოს დაცვის კომისიის არგუმენტაცია. კომისიას უფლება აქვს შეფასება დატოვოს ძალაში ან დააყენოს შეფასების გადახედვის საჭიროების შუამდგომლობა.

10.6.3. შეფასების გადახედვის საჭიროების შემთხვევაში სკოლის საბჭო განიხილავს კომისიის შუამდგომლობას და მისი გაზიარების შემთხვევაში ინიშნება ხელახალი დაცვა. დაცვაზე შესაძლოა იგივე დარჩეს, შემცირდეს ან გაიზარდოს შეფასება. გადაწყვეტილება საბოლოოა და გასაჩივრებას არ ექვემდებარება. შუამდგომლობის არგაზიარების შემთხვევაში სკოლის საბჭო წარმოადგენს არგუმენტაციას.

10.6.4. სკოლის საბჭო გადაწყვეტილებას 2 (ორი) სამუშაო დღის ვადაში აცნობს დაინტერესებულ მხარეებს.

# **მუხლი 11. დასკვნითი დებულებები, ზედამხედველობა**

11.1. საბაკალავრო საგანმანათლებლო პროგრამასთან დაკავშირებული ფინანსური ვალდებულებები განსაზღვრულია „საგანმანათლებლო მომსახურების საფასურის გადახდის წესით“.

11.2. საკითხები, რომელიც არ არის მოწესრიგებული წინამდებარე დებულებით, წესრიგდება „უმაღლესი განათლების შესახებ“ საქართველოს კანონით და შპს შავი ზღვის საერთაშორისო უნივერსიტეტის სხვა ნორმატიული დოკუმენტაციის შესაბამისად.

11.3. დებულება ძალაში შედის რექტორის ბრძანების ძალაში შესვლისთანავე;

11.4. დებულებაში შესული ნებისმიერი სახის ცვლილება და დამატება მტკიცდება რექტორის ბრძანების საფუძველზე.

11.5. დებულების შესრულებაზე კონტროლს ახორციელებს პრორექტორი სასწავლო დარგში.

**დანართი №1**

**თარიღი / Date:** ………/………/…………

**სკოლის დასახელება / Name of the school:**

**სტუდენტის / Student’s**

სახელი, გვარი / Name, Surname:

საბაკალავრო ნაშრომის სათაური/ Title of the Bachelor’sThesis:

|  |  |  |  |
| --- | --- | --- | --- |
|  | **კრიტერიუმი****Criteria** | **მაქსიმალური ქულაMaximum Possible Assessment Points** | **მინიჭებული ქულაPoints Given** |
| **1** | საბაკალავრო ნაშრომის სტრუქტურაBA Thesis Structure | 10 |  |
| **2** | ლიტერატურის მიმოხილვაLiterature Review | 5 |  |
| **3** | კვლევის მეთოდოლოგიაResearch Methodology | 5 |  |
| **4** | საბაკალავრო ნაშრომის ძირითად ნაწილში წარმოდგენილი მსჯელობაJudgment Presented in the Main Part of the Thesis | 10 |  |
| **5** | ნაშრომში გამოყენებული ენა, ციტირება, რეფერირებაLanguage and Referencing | 5 |  |
| **6** | ნაშრომში წარმოდგენილი დასკვნებიConclusions presented in the BA Thesis | 5 |  |

|  |  |  |
| --- | --- | --- |
| **ჯამი / Total** |  **40** |  |
| **საბოლოო შეფასება / Letter grade** |  |

|  |  |  |
| --- | --- | --- |
|  | **დიახ/Yes** | **არა/No** |
| **გადაწყვეტილება / Decision**ეძლევა რეკომენდაცია დაცვაზე გასასვლელადRecommendation given for Defense | [ ]  | [ ]  |

**კომენტარები, რეკომენდაციები / Comments, Recommendations**

**ხელმძღვანელის სახელი, გვარი / Full name of the Supervisor**

**ხელმოწერა / Signature**

**დანართი №2**

**თარიღი / Date:** ………/………/…………

**სკოლის დასახელება / Name of the school:**

**სტუდენტის სახელი, გვარი / Student’s Name, Surname**

**საბაკალავრო ნაშრომის სათაური / Title of the Bachelor’sThesis:**

|  |  |  |  |
| --- | --- | --- | --- |
|  | **კრიტერიუმი****Criteria** | **მაქსიმალური ქულაMaximum Possible Assessment Points** | **მინიჭებული ქულაPoints Given** |
| **1** | აქტუალობაSignificance | 15 |  |
| **2** | კვლევის პრაქტიკული მნიშვნელობაPractical value of reasearch | 5 |  |
| **3** | მისი თეორიული მნიშვნელობაTheoretical value | 10 |  |
| **4** | საკვლევი პრობლემის ანალიზის სიღრმე და დასკვნების ორიგინალობაDepth of the research material, uniqueness of the conclusions | 10 |  |
| **5** | კვლევის შედეგების დამაჯერებლობა (ექსპერიმენტის /მონაცემების სტატისტიკური დამუშავება, ლოგიკური მსჯელობა)Convincing research results (experiment/statistical data, arguments) | 10 |  |
| **6** | შზსუ-ს მიერ დადგენილ ფორმატთან შესაბამისობაRelevance to the IBSU format | 10 |  |

|  |  |  |
| --- | --- | --- |
| **ჯამი / Total** |  **60** |  |
| **საბოლოო შეფასება / Letter grade** |  |

|  |  |  |
| --- | --- | --- |
|  | **დიახ/Yes** | **არა/No** |
| **გადაწყვეტილება / Decision**ეძლევა რეკომენდაცია დაცვაზე გასასვლელადRecommendation given for Defense | [ ]  | [ ]  |

**კომენტარები, რეკომენდაციები / Comments, Recommendations**

**კომისიის წევრის სახელი, გვარი / Full name of the Supervisor**

**ხელმოწერა / Signature**